Я ерыщагъыр пщIэншэ хъуакъым
«Спартак-Налшык» (Налшык) — «Шинник» (Ярославль) — 4:3 (3:1). Ларнакэ (Кипр). «Аммохостос» стадион. Мазаем и 20-м. ЦIыхуи 150-рэ еплъащ.
Судьяхэр Васильев (Ижевск), Каруненкэ, Степанищев (тIури Воронеж щыщщ).
«Спартак-Налшык»: Антипов, Мэкъуауэ, Дашаев, Мурачёв, Кузнецов, Соблыр, Крамаренкэ (Войнов, 64), Дроздов (Багъэтыр, 64), Мухьэммэд, Чхапелие (Каракаев, 64), Ахъядов (Бойчук, 64).
«Шинник»: Лантратов, Гоцук, Чистяков, Евсеев, Царикаев, Мугинов (Белов, 68), Земсков (Айрапетян, 68), Султонов (Лаук, 77), Нетфуллин, Сиротов (Ослонский, 77), Низамутдинов.
Топхэр дагъэкIащ: Ахъядовым, 15 (1:0). Нетфуллиным, 28 (1:1). Чхапелие, 39 (2:1). Чхапелие, 45 (3:1). Низамутдиновым, 60 (3:2). Низамутдиновым, 72 — пенальтикIэ (3:3). Каркаевым, 84 (4:3).
Дагъуэ къыхуащIащ: Соблырым, Гоцук, Мэкъуауэм.
Футбол Лъэпкъ Лигэм и кубокыр къэхьыным теухуауэ Кипрым щекIуэкI зэхьэзэхуэм «Спартак-Налшыкым» зыщиужь зэпытщ. Феплъыт: япэ джэгугъуэм топитI къыщыхудагъэкIри, къытекIуащ, етIуанэми щыфIахьащ, ауэ я гъуэр къызэрыхагъэщIар зэщ. Мы тIуми ди футболистхэм я хьэрхуэрэгъухэм зэи я жагъуэ щащIыфакъым. Ещанэ зэIущIэм налшыкдэсхэр щытекIуащ, ауэ ар къахуэзыхьа топ закъуэр я хьэрхуэрэгъухэм езыхэм зыхудагъэкIыжащ. АдэкIэ гуп зэпеуэхэр иухри, нэхъапэм яIыгъа увыпIэхэм елъытауэ командэхэр зэпэщIэуващ. «Спартак-Налшыкым» ныкъуэкъуэгъу къыхуэхъуа Ярославль и «Шинник»-р япэ дивизионым щынэхъыфIхэм ящыщ зыщ икIи, пэжыр жыпIэмэ, гугъэ лейхэр абы худиIэтэкъым.
АрщхьэкIэ Iуэхум зэрыхуэдмыгъэфэщауэ зыкъызэридзэкIащ. ЗэIущIэм и япэ дакъикъэхэм щегъэжьауэ лъэныкъуэхэм джэгукIэ зэIуха къагъэлъэгъуащ. Ар командэхэм я къару псори ебгъэрыкIуэныгъэм щыхухахырщ, я гъуэр зэрахъумэжыныр иужь кърагъанэу.
Джэгум и япэ Iыхьэм налшыкдэсхэм я насып нэхъ къыщикIащ. ЗэIущIищ хъуауэ зэкIэлъхьэужьу топ дэзымыгъэкIыф ди гъуащхьауэхэр къыпхуэмыцIыхужынт. Дакъикъэ пщыкIутху дэкIауэ арат Ахъядов Апти бжыгъэр къызэIуихыу «Спартак-Налшыкыр» япэ щригъэщам.
Ди щIалэхэм я ебгъэрыкIуэныгъэхэр нэхъ кIащхъэ ямыщI пэтми, щIэщхъу къащыщIащ. Нетфуллиныр жыжьэу щыту къызэуа топым ди гъуащхьэтетыр хуэмыхьэзыру къыщIэкIащ — 1:1.
АрщхьэкIэ «Спартак-Налшыкым» и лъэр щIэхуакъым. Псом хуэмыдэу убыдыгъуейт Чхапелие Никэ. ЗэIущIэм и япэ Iыхьэр имыух щIыкIэ абы топ дахитI дигъэкIри, ди щIалэхэр 3:1-уэ аргуэру япэ иригъэщыжащ. Къыпщыхъунут иджы текIуэныгъэр налшыкдэсхэм яIэщIэмыкIыну. Ауэ дэнэт?!
Сыхьэтым нэблагъэкIэ тепщэныгъэр зыIэщIэлъа «Спартак-Налшыкым» дакъикъэ пщыкIутIым ар зыIэщIигъэ-кIащ. Шэч хэлъкъым абы щыджэгухэм текIуэныгъэр я Iэрылъхьэу къызэралъытам икIи зэрыбэлэрыгъам. Зэгуэрым ди командэм хэта Низамутдинов Елдар 60-нэ, 72-нэ дакъикъэхэм бжыгъэр зэхуэдэ ищIыжащ. ГущIыхьэращ, къыхудагъэкIа ещанэ топыр зи лэжьэжыр ди гъуащхьэхъумэхэращ: я гъуэм пэмыжыжьэу абыхэм ящыщ зыр IэкIэ топым еIусэри, пенальти къригъэуащ.
Иджы псори щIэрыщIэу къыщIэдзэжын хуейт. Абы ди щIалэхэм я гур ирихакъым. Нэхъапэми хуэдэу, ахэр еры- щу ебгъэрыкIуэрт икIи я ерыщагъыр пщIэншэ хъуакъым. Джэгур иухыным къэнэжа щымыIэу Каркаев Алим «Спартак-Налшыкым» текIуэныгъэр къыхуихьащ.
АдэкIэ ди щIалэхэр ебгъуанэ увыпIэм щIэбэнынущ. Абы ипкъ иткIэ, мазаем и 23-м ахэр «СКА-Хабаровск» командэм дэджэгунущ.
Жыласэ Заурбэч.
Сурэтым: Чхапелие Никэ (№94) йобгъэрыкIуэ.
